b'\n_START_ARTICLE_\nDoneckas\n_START_SECTION_\nIstorija\n_START_PARAGRAPH_\nMiesto prad\xc5\xbeia \xe2\x80\x93 1869 metai, kai Velso komersantas D\xc5\xbeonas J\xc5\xabzas (John Hughes) prad\xc4\x97jo statyti metalurgijos gamykl\xc4\x85 ir atidar\xc4\x97 kelet\xc4\x85 \xc5\xa1acht\xc5\xb3 netoli Aleksandrovkos, kazok\xc5\xb3 gyvenviet\xc4\x97s. Mieste, kuris i\xc5\xa1 prad\xc5\xbei\xc5\xb3 buvo vadinamas Juzovka (ukr. Juzivka) (D\xc5\xbe. J\xc5\xabzo garbei), XX a. prad\xc5\xbeioje gyveno 50 000 gyventoj\xc5\xb3. Miesto statusas suteiktas 1917 m. 1924 m. pavadintas Stalino (J. Stalino garbei). II pasaulinio karo metu stipriai sugriautas. Donecko vardas miestui suteiktas 1961 m. pagal Doneco up\xc4\x99, kai po J. Stalino mirties buvo kei\xc4\x8diami jo kulto metu suteikti pavadinimai.\n_START_SECTION_\nGeografija\n_START_PARAGRAPH_\nDoneckas i\xc5\xa1sid\xc4\x97st\xc4\x99s stepiniame kra\xc5\xa1tovaizdyje. J\xc4\xaf supa nedideli mi\xc5\xa1keliai, auk\xc5\xa1tumos bei e\xc5\xbeerai. Ma\xc5\xbedaug u\xc5\xbe 100 km \xc4\xaf pietus yra Azovo j\xc5\xabra, m\xc4\x97gstama Donecko gyventoj\xc5\xb3 poilsio vieta.\n_START_SECTION_\nKult\xc5\xabra\n_START_PARAGRAPH_\nDonecke yra 254 kult\xc5\xabros paveldo paminklai. Mieste 11 kinoteatr\xc5\xb3, 53 kult\xc5\xabros nam\xc5\xb3 ir klub\xc5\xb3, 140 muziej\xc5\xb3, 368 bibliotekos, kuri\xc5\xb3 fonduose yra vir\xc5\xa1 15 mln. knyg\xc5\xb3, 16 pradini\xc5\xb3 specializuot\xc5\xb3 menini\xc5\xb3 mokom\xc5\xb3j\xc5\xb3 \xc4\xafstaig\xc5\xb3, Donecko srities V. Prokofjevo filharmonija, Donecko cirkas, planetariumas, botanikos sodas, Donecko A. Solovjanenko akademinis operos ir baleto teatras, Donecko akademinis muzikinis dramos teatras, kamerinis teatras \xe2\x80\x9e\xd0\x96\xd1\x83\xd0\xba\xd0\xb8\xe2\x80\x9c, Donecko srities l\xc4\x97li\xc5\xb3 teatras.\n_START_SECTION_\nEkonomika\n_START_PARAGRAPH_\nMiestas \xe2\x80\x93 sunkiosios pramon\xc4\x97s, ypa\xc4\x8d anglies pramon\xc4\x97s, centras.'